For ingeniørerne på Technicon i Hobro er et rigtigt arbejdsliv lig med at have sit eget firma. Casper Hansen og Jakob Rømsgaard er iværksættere og ejer virksomheden i Hobro. De udvikler og sælger robotløsninger og andre former for rådgivning - typisk til metalindustrien. -Vi er allerede ved at søge efter de første medarbejdere, men vi har selvfølgelig også planer om, at vi indenfor de næste to-tre år skal være oppe på fem til 10 mand og forhåbentlig også have noget eksport, siger Casper Hansen. Technicon adskiller sig fra de fleste nordjyske iværksættere ved at være vækstiværksætter. -En vækstiværksætter har en ambition om at have fem ansatte og fem millioner kroner i omsætning indenfor de første fem år, siger Dennis Nørbjerg, erhvervskonsulent i Mariagerfjord Erhvervsråd. Netop den kommune er helt i front, når det gælder de ambitiøse vækstiværksættere i Nordjylland. -Og vi vil selvfølgelig gerne have endnu flere af dem, siger erhvervskonsulenten.

Opsummering:
Det myldrer med iværksættere i Nordjylland. Folk vil klare sig selv og have egne virksomheder. Til gengæld kniber det med at få større omsætning og flere ansatte hos de mange selvstændige, nordjyske firmaer.